**Gânduri de cristal**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Zăpada-i pentru noi o feerie,

încântătoare scurgere din nori

a veștilor ce ar putea să fie

semnale-n ochii noștri arzători,

ce par oglinzi mai vechilor dorințe

strivite sub poveri de neputințe.

Ea poate alte suflete să-nghețe

și să aducă inimi la tăceri,

dar nu și nouă, căci îi dăm binețe

și-n frigul ei ne căutăm plăceri

atât de multă vreme așteptate,

cu suflete aprinse și-nsetate.

Și vom ieși din gânduri cristaline

pe recele-așternut, imaculat,

în dansul nostru,-n brațe te voi ține,

atât de strâns și-atât de-apropiat,

încât, iubita mea, uitând de geruri,

ne vom dori zăpadă și în ceruri.